Άγιος Ιωάννης Πάφου

Ο Άγιος Ιωάννης Πάφου (ή Άγιος Ιωάννης Σαλαμιού) είναι κοινότητα της επαρχίας Πάφου στην Κύπρο.

Τοποθεσία
Ο Άγιος Ιωάννης βρίσκεται σε απόσταση 42 χιλιομέτρων βορειοανατολικά της Πάφου. Βρίσκεται σε υψόμετρο 670 μέτρων από την επιφάνεια της θάλασσας.  Στα βόρεια συνορεύει με τα Βρέτσια, στα βορειοανατολικά με το Μηλικούρι, στα ανατολικά με τον Άγιο Νικόλαο, στα νοτιοανατολικά με την Αρμίνου, στα νότια με τα Μέσανα και τη Σαλαμιού, στα δυτικά με τη Γαλαταριά και στα βορειοδυτικά με την Κοιλίνια.

Ονομασία 
Το όνομα της κοινότητας προέρχεται από τον Άγιο Ιωάννη Καλλιέργους, ο οποίος γεννήθηκε και έζησε στην περιοχή την περίοδο 1100-1150 μ.Χ.. Το 1952 οι Τουρκοκύπριοι κάτοικοι της κοινότητας ξεκίνησαν να χρησιμοποιούν την ονομασία Αϊδίνι, που σημαίνει φωτισμένο. Με την ίδια ονομασία υπάρχει μια πόλη στην Τουρκία, η Αϊδίνι.

Ιστορία 
Ο Άγιος Ιωάννης υπήρχε από τη βυζαντινή εποχή. Μετά την κατάληψη της Κύπρου από τους Οθωμανούς, στον Άγιο Ιωάννη κατοίκησαν Τούρκοι.

Το 1953 ένας σεισμός κατέστρεψε τη γειτονική κοινότητα της Μαλούντας Πάφου. Όλοι οι Τουρκοκύπριοι κάτοικοι της εγκαταστάθηκαν στον Άγιο Ιωάννη. Μετέπειτα, η περιοχή της Μαλούντας συμπεριλήφθηκε στα διοικητικά όρια του Αγίου Ιωάννη.

Πληθυσμός 
Σύμφωνα με τις απογραφές πληθυσμού που πραγματοποιήθηκαν στην Κύπρο, ο πληθυσμός του Αγίου Ιωάννη έως το 1974 ήταν Τουρκοκύπριοι. Έως το 1958 στην κοινότητα διέμεναν και 2 ή 3 οικογένειες Ελληνοκυπρίων.

Ο πληθυσμός της κοινότητας αυξήθηκε σημαντικό το 1953 όταν εγκαταστάθηκαν στον Άγιο Ιωάννη οι κάτοικοι της γειτονικής κοινότητας Μαλούντας, οι οποίοι ήταν επίσης Τουρκοκύπριοι, μετά από σεισμό που κατέστρεψε τον οικισμό τους.

Κατά τις διακοινοτικές διαταραχές της περιόδου 1963-64, ο Άγιος Ιωάννης αποτέλεσε ένα από τα φρούρια της Τουρκικής Οργάνωσης Αντίστασης (ΤΜΤ) και εξυπηρέτησε ως κέντρο υποδοχής Τουρκοκυπρίων από άλλες περιοχές, όπως η Γεροσκήπου και η Γαλαταριά. Οι περισσότεροι από αυτούς παρέμειναν στον Άγιο Ιωάννη έως την τουρκική εισβολή.

Κατά την τουρκική εισβολή του 1974, στις 14 Αυγούστου, Ελληνοκυπριακές στρατιωτικές δυνάμεις επιτέθηκαν στην κοινότητα επειδή Τουρκοκύπριοι μαχητές δεν παραδίδονταν. Μετά από 3 μέρες μαχών, οι Ελληνοκύπριοι μπήκαν στην κοινότητα. Οι περισσότεροι Τουρκοκύπριοι διέφυγαν μυστικά διαμέσου των βουνών προς τη βόρεια Κύπρο ή προς τη βρετανική βάση Ακρωτηρίου.

Όταν υπογράφτηκε η συμφωνία για ανταλλαγή πληθυσμών, οι περισσότεροι κάτοικοι του Αγίου Ιωάννη είχαν ήδη μετακινηθεί στη βόρεια Κύπρο. Οι υπόλοιποι μεταφέρθηκαν με τη συνοδεία της UNFICYP στις 18 Αυγούστου 1975. Οι περισσότεροι κάτοικοι του Αγίου Ιωάννη εγκαταστάθηκαν στη Ζώδεια, στον Καραβά, στον Γερόλακκο, στη Λευκωσία, στην Κερύνεια, στην Αμμόχωστο και στη Μόρφου.

Στον Άγιο Ιωάννη εγκαταστάθηκαν Ελληνοκύπριοι πρόσφυγες από το βόρειο μέρος της χώρας. Ωστόσο, στη συνέχεια οι Ελληνοκύπριοι πρόσφυγες είτε εγκατέλειψαν την κοινότητα είτε διαμένουν εκεί μόνο τα Σαββατοκυρίακα.

Ο πίνακας που ακολουθεί παρουσιάζει τον πληθυσμό της κοινότητας όπως καταγράφηκε στις απογραφές πληθυσμού που έγιναν στην Κύπρο.

Φωτογραφίες

Παραπομπές

Πηγές 

Κοινότητες της Επαρχίας Πάφου